### NN 35/2025 (28.2.2025.), Odluka o porezima Grada Lepoglave

Grad Lepoglava

431

Na temelju odredbe članka 20. i 42. Zakona o lokalnim porezima (»Narodne novine« broj 115/16, 101/17, 114/22, 114/23 i 152/24), članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 22. Statuta Grada Lepoglave (»Službeni vjesnik Varaždinske županije« broj 64/20 i 18/21) Gradsko vijeće Grada Lepoglave na 28. sjednici održanoj 24. veljače 2025. godine donosi

ODLUKU

O POREZIMA GRADA LEPOGLAVE

I. OPĆA ODREDBA

Članak 1.

Ovom Odlukom se propisuju vrste poreza koji pripadaju Gradu Lepoglavi, obveznici plaćanja, visina stope poreza na potrošnju, visina poreza na nekretnine i visina poreza na korištenje javnih površina te nadležno tijelo za utvrđivanju i naplatu navedenih poreza.

II. VRSTE POREZA

Članak 2.

Porezi Grada Lepoglave su:

1. porez na potrošnju

2. porez na nekretnine i

3. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada Lepoglave.

Članak 4.

Obveznik poreza na potrošnju iz članka 2. ove Odluke je pravna i fizička osoba koja pruža ugostiteljske usluge, a koji se nalaze na području Grada Lepoglave.

Članak 5.

Osnovica za porez na potrošnju iz članka 2. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3 %.

Članak 7.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

IV. POREZ NA NEKRETNINE

Članak 8.

Porez na nekretnine plaćaju domaće i strane, pravne i fizičke osobe koje su vlasnici nekretnina na području Grada Lepoglave na dan 31. ožujka godine za koju se utvrđuje porez.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnina za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi i bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Članak 9.

Porez na nekretnine plaća se godišnje u iznosu od 1,00 EUR/m² korisne površine nekretnine određen propisom kojim se utvrđuju uvjeti i mjerila za izračun zaštićene najamnine.

Porez iz stavka 1. ovog članka plaća se u roku od 15 (petnaest) dana od dana dostave rješenja o utvrđivanju poreza na nekretnine.

Članak 10.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, u skladu sa stavkom 1. točkom 1. ovoga članka, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

Članak 11.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine iz članka 10. stavka 1. ove Odluke.

Članak 12.

Porez na nekretnine lokalni je porez čiji se prihod dijeli:

1. 80 % pripada Gradu Lepoglavi na čijem se području nekretnina nalazi

2. 20 % pripada Varaždinskoj županiji na čijem se području nekretnina nalazi.

V. POREZ NA KORIŠTENJE JAVNIH POVRŠINA

Članak 13.

Porez na korištenje javnih površina plaćaju pravne i fizičke osobe koje privremeno koriste javnu površinu na području Grada Lepoglave.

Zabranjeno je korištenje javne površine na području Grada Lepoglave bez suglasnosti nadležnog tijela Grada Lepoglave.

Javnom površinom, u smislu ove Odluke, smatraju se javne površine definirane odgovarajućim zakonskim odredbama te utvrđene Odukom o komunalnom redu.

Privremenim objektima, u smislu ove Odluke, smatraju se kiosci, manji montažni objekti, pokretne naprave i ugostiteljske terase, definirane Odlukom o komunalnom redu Grada Lepoglave i odgovarajućim zakonskim odredbama.

Članak 14.

Za korištenje javnih površina, ovisno o namjeni, utvrđuje se visina poreza na korištenje javnih površina kako slijedi:

|  |  |
| --- | --- |
| 1. kiosci, montažni objekti | 4,00 eura/m²/mjesečno |
| 2. ugostiteljske terase (od 1. 4. do 31. 10.) | 2,00 eura/m²/mjesečno |
| 3. ugostiteljske i slične pokretne prikolice | 2,70 eura/m²/dnevno |
| 4. šatori u kojima se obavlja ugostiteljska djelatnost | 1,50 eura/m²/dnevno |
| 5. cirkusi, luna park, zabavne radnje i slično | 40,00 eura/dnevno |
| 6. prigodne prodaje na stolovima, klupama i štandovima ili bez postavljanja pokretnih naprava | 2,70 eura/m²/dnevno |
| 7. postavljanje stolova, klupa ili štandova u svrhu izborne promidžbe | 2,00 eura/m²/dnevno |
| 8. zamrzivači, uslužne naprave | 0,70 eura/m²/dnevno |
| 9. javne površine ispred trgovina koja se koriste za izlaganje i prodaju robe | 0,15 eura/m²/dnevno |
| 10. javne površine koje se koriste za utovar, istovar i smještaj građevinskog materijala, postavu skela, ograda gradilišta te u svrhu izvođenja građevinskih radova | 0,15 eura/m²/dnevno |
| 11. javne površine koje se koriste radi građenja, rekonstrukcije i održavanja komunalne i druge infrastrukture te izvođenja istraživačkih i drugih građevinskih radova | 0,20 eura/m²/dnevno |
| 12. putokazi i slične naprave na javnim površinama | 0,15 eura/dnevno, paušal |
| 13. pokretne trgovine | 26,60 eura/mjesečno, paušal |
| 14. izlaganje robe bez mogućnosti prodaje, paketomati | 0,70 eura/m²/dnevno |

Za višednevno korištenje javne površine (minimalno tri dana) iz stavka 1. točke 3., 4. i 6. ovog članka, utvrđuje se porez na korištenje javne površine od 0,70 eura/m2 za svaki dan korištenja.

Za duže korištenje (duže od 7 dana neprekidno) javne površine iz točke 5. prethodnog stavka utvrđuje se porez na korištenje javne površine u iznosu od 15,00 eura/dnevno.

Članak 15.

Za korištenje javne površine podnosi se zahtjev gradskom upravnom tijelu nadležnom za komunalne poslove, sukladno Odluci o komunalnom redu.

Gradsko upravno tijelo nadležno za komunalne poslove rješenjem odobrava privremeno korištenje javne površine, sukladno Odluci o komunalnom redu i ovoj Odluci.

Ako podnositelj zahtjeva ima dospjelog dugovanja prema Gradu Lepoglavi s bilo koje osnove, ne može se odobriti korištenje javne površine.

Poslove u vezi s naplatom poreza na korištenje javne površine obavlja Upravni odjel za proračun i financije.

Članak 16.

Iznimno od odredbe članka 15. ove Odluke, gradonačelnik može odobriti privremenu uporabu javne površine i osloboditi obveznika plaćanja poreza na korištenje javne površine, u svrhu održavanja akcije zaštite okoliša, humanitarne, kulturne, sportske i druge akcije od interesa za Grad Lepoglavu te za manifestacije za koje je organizator i pokrovitelj, odnosno aktivnosti usmjerene na javni interes ili promociju Grada Lepoglave.

Članak 17.

Korisnici javne površine kojima je odobreno privremeno korištenje javne površine ne smiju bez posebnog odobrenja nadležnog tijela javnu površinu za koju je odobreno privremeno korištenje dati na korištenje trećim osobama. Korisnicima kojima je odobreno korištenje javne površine temeljem članka 16. ove Odluke javnu površinu ne smiju dati na korištenje trećim osobama za naknadu bilo koje vrste.

VI. PRIJELAZNE I ZAVRŠNE ODREDBE

Članak 18.

Poslovi utvrđivanja, evidentiranja, nadzora, naplate i ovrhe radi naplate poreza na potrošnji i poreza na nekretnine u cijelosti se prenose na Ministarstvo financija, Poreznu upravu (dalje u tekstu: Porezna uprava) u skladu s odredbama Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 117) i prethodne Suglasnosti ministra financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima (Financijska agencija) da naknadu koja po osnovi obavljanja poslova iz stavka 1. ovog članka, obračuna i uplati u Državni proračun, i to do zadnjeg dana u mjesecu za prethodni mjesec.

Članak 19.

Postupci utvrđivanja i naplate poreza započeti po odredbama Odluke o gradskim porezima (»Narodne novine« broj 145/23 i »Službeni vjesnik Varaždinske županije« broj 105/23), završit će se prema odredbama te Odluke.

Članak 20.

Stupanjem na snagu ove Odluke prestaje važiti Odluka o gradskim porezima (»Narodne novine« broj 145/23 i »Službeni vjesnik Varaždinske županije« broj 105/23).

Članak 21.

Ova Odluka objavit će se u »Narodnim novinama« i »Službenom vjesniku Varaždinske županije«, a stupa na snagu 1. ožujka 2025. godine.

Klasa: 410-01/25-01/1

Urbroj: 2186-9-02-25-3

Lepoglava, 24. veljače 2025.

Predsjednik
 Gradskog vijeća
 Robert Dukarić, v. r.